b'\n_START_ARTICLE_\nAlenka Gerlovi\xc4\x8d\n_START_SECTION_\n\xc5\xbdivljenje in delo\n_START_PARAGRAPH_\nRodila se v Ljubljani, vendar je do konca osnovne \xc5\xa1ole \xc5\xbeivela v Bre\xc5\xbeicah, kjer je njen o\xc4\x8de Franjo Gerlovi\xc4\x8d do leta 1929 delal kot okrajni in kopali\xc5\xa1ki zdravnik za \xc4\x8cate\xc5\xa1ke toplice. Gimnazijo je obiskovala v Ljubljani, kamor se je dru\xc5\xbeina preselila po o\xc4\x8detovem imenovanju za ravnatelja splo\xc5\xa1ne bolni\xc5\xa1nice v Polju. Po zaklju\xc4\x8deni maturi se je leta 1937 vpisala na Akademijo za likovno umetnost v Zagrebu (smer slikarstvo, prof. V. Beci\xc4\x87 ), kjer jo je najbolj zaznamovala risba Krsta Hegedu\xc5\xa1i\xc4\x87a. Diplomirala je leta 1941. Njena sestra je bila sopranistka Vanda Gerlovi\xc4\x8d. Med vojno se je v partizanih poro\xc4\x8dila s slikarjem Vitom Globo\xc4\x8dnikom (1920-1946)._NEWLINE_Umetni\xc5\xa1ko pot je za\xc4\x8dela v partizanih z grafiko. Po osvoboditvi se je \xc5\xa1tudijsko izpopolnjevala v grafi\xc4\x8dnem ateljeju Johnyja Friedlaenderja v Parizu. Kasneje se je posvetila krajinskemu slikarstvu in ga poenostavila od za\xc4\x8detnega realizma do domala abstraktne stopnje. Za njena dela so zna\xc4\x8dilne stroga kompozicija, stilizacija in realni nanos barv. V zadnjem obdobju je slikala akvarele neposredno v naravi. Na belino lista je polagala kompozicije cveto\xc4\x8dih dreves, grmov ali polj ro\xc5\xbe v svobodnih oblikah. Posebno liri\xc4\x8dnost je dosegla v slikanju Slovenskih goric in drugih ritmiziranih motivov._NEWLINE_Med vojno je bila \xc4\x8dlanica prve generacije lutkarjev Partizanskega lutkovnega gledali\xc5\xa1\xc4\x8da, pri katerem je sodelovala kot lutkarica in scenografinja. Po vojni se je najprej zaposlila kot scenografinja v Slovenskem narodnem gledali\xc5\xa1\xc4\x8du. \xc5\xbde po enem letu je za\xc4\x8dela pou\xc4\x8devati umetnostno zgodovino na Klasi\xc4\x8dni gimnaziji v Ljubljani, kjer je navdu\xc5\xa1evala gimnazijce tudi za novosti modernizma. Po reorganizaciji \xc5\xa1olstva je pou\xc4\x8devala na osnovni \xc5\xa1oli do upokojitve leta 1968. Uveljavila se je kot likovna pedagoginja in publicistka. Leta 1968 je iz\xc5\xa1la kjiga Likovni pouk otrok. Zanjo je prejela Levstikovo nagrado._NEWLINE_Bila je tudi svetovna popotnica. O popotovanjih je poro\xc4\x8dala v dnevnem \xc4\x8dasopisju in prirejala potopisna predavanja._NEWLINE_Po upokojitvi se je polno posvetila akrilnemu slikarstvu krajine in veliko razstavljala. V zadnjih letih \xc5\xbeivljenja je slikala v akvarelni tehniki. Za likovni opus je leta 1981 prejela nagrado Pre\xc5\xa1ernovega sklada._NEWLINE__NEWLINE_Del svojega \xc5\xbeivljenja je popisala v knjigi Okru\xc5\xa1ki mojega \xc5\xbeivljenja._NEWLINE__NEWLINE_Za \xc5\xbeivljenje Alenke Gerlovi\xc4\x8d je zna\xc4\x8dilna velika ljubezen do vsega \xc5\xbeivega, pokon\xc4\x8dna dr\xc5\xbea aktivne dr\xc5\xbeavljanke in zvestoba umetni\xc5\xa1kemu poslanstvu. _NEWLINE_Posavski muzej Bre\xc5\xbeice hrani njeno donacijo akrinih slik nastalih od leta 1969 do 1990.'